עספיא

אוכלוסייה

במפקד האוכלוסין המנדטורי משנת 1931 נמנו בכפר 742 דרוזים, 187 ערבים-נוצרים ו-176 ערבים מוסלמים.
לפי נתוני הלשכה המרכזית לסטטיסטיקה (הלמ"ס) נכון לסוף 2017, מתגוררים בעספיא 12,136 תושבים (מקום 147 בדירוג רשויות מקומיות בישראל). האוכלוסייה גדלה בקצב גידול שנתי של ‎1.6%‏.   לפי נתוני הלמ"ס נכון לסוף 2016, לעספיא דירוג של 4 מתוך 10, במדד חברתי-כלכלי - אשכול לשנת 2015. אחוז הזכאים לתעודת בגרות מבין תלמידי כיתות י"ב בשנת ה'תשע"ו (2015-‏2016) היה 72.7%. השכר החודשי הממוצע של שכיר במשך שנת סוף 2015 היה 7,440 ש"ח (ממוצע ארצי: 8,868 ש"ח). מהם כ־75% דרוזים, כ-15% נוצרים, כ-10% מוסלמים שרובם המכריע בדואים, וכמה משפחות יהודיות וסטודנטים באוניברסיטת חיפה השוכרים דירות ביישוב. עספיא היא אחד היישובים המגוונים מבחינת אוכלוסייה בארץ.
לקראת הבחירות לרשויות המקומיות של 2018 בעספיא הוקמה לראשונה בחברה הדרוזית-ערבית של ישראל רשימה נשית פמיניסטית, בשם ניו עספיא, שהכניסה בתום הבחירות נציגה למועצה המקומית.

בצבא ובמערכת הביטחון

בני עספיא פילסו את הדרך בתוך מערכות הביטחון מאז מלחמת העצמאות. הקצינים הדרוזים הראשונים בצה"ל היו אנשי הכפר, כרם מנסור ואיסמעיל קבלאן. לדרגות הבכירות ביותר הגיעו תא"ל אמל אסעד שהיה מפקד חטיבת ג'נין ותא"ל כמיל אבו רוקן ראש המנהל האזרחי ביהודה ושומרון. נוסף על שניהם אל"ם ראאד מנצור ואל"ם וליד מנצור (מפקד חטיבת אילת). החובל הדרוזי הראשון בחיל הים והנווט הדרוזי הראשון בחיל האוויר היו מעספיא.
בכפר נמצא בית קברות צבאי גדול.

כלכלה

מקורות הפרנסה העיקריים של תושבי הכפר הם עבודות מחוץ לכפר (למעלה מ-50 אחוז מכוח העבודה), שירותי הביטחון, שירותים קהילתיים, עסקים מקומיים ומעט חקלאות (חמישה אחוזים לעומת 90 אחוז שעסקו בחקלאות בשנת 1950). בעספיא שירותי תיירות פנים רבים, ובהם מסעדות וחנויות מסוגים שונים.

תחבורה

כביש 672 חוצה את עספיא לאורכה. קטע הכביש שבתוך הכפר הוא צר ואינו בר הרחבה עקב המבנים הנמצאים משני צידיו, מה שמביא להיווצרות פקקי תנועה בשעות הבוקר, בחגים יהודיים ובשבתות קיציות וגורם מספר תאונות גבוה.
ביישוב תחבורה ציבורית פנימית ולדליית אל כרמל המסופקת על ידי חברת סופרבוס. סופרבוס מבצעת גם שירות לתחנת מרכזית המפרץ בחיפה ולמסוף התחבורה ביקנעם עילית.
תחבורה ציבורית לחיפה דרך האוניברסיטה מבוצעת על ידי חברת אגד. בנוסף פועלות ביישוב מוניות שירות.

תיאטרון

ביישוב פועל תיאטרון אל-נקאב. התיאטרון הוקם ביוזמה של המחזאי והבמאי סאלח עזאם שיצירותיו זכו בפרסים בפסטיבלים בישראל ובעולם. בתיאטרון מוצגות מחזות ערביים ועבריים ומתקיימת בו פעילות לנוער וילדים.

שירה

מעספיא יצאו מספר משוררים ומשוררות בשפה הערבית והעברית. המשוררת הבולטת מביניהם היא היאם קבלאן, אחת המשוררות המובילות בארץ בשפה הערבית. עוד משוררים מבני הכפר שספריהם התפרסמו בארץ הם מסעוד חמדאן, רמזי ג'ודיה, רדא מנצור, סאלח עזאם ופהים אבו רוכן.

חינוך ואקדמיה

ביישוב גני ילדים, שלושה בתי ספר יסודיים, בית הספר התיכון המשותף עם היישוב הסמוך דלית אל כרמל - אורט רונסון נמצא בתחום עספיא, מסגרות חינוך מיוחד ומרכז פיסג"ה (פיתוח סגלי הוראה) של משרד החינוך. חלק מילדי היישוב לומדים במסגרות לימוד שונות בחיפה.
חוקרים ואנשי אקדמיה ידועים בישראל שהם בני הכפר עספיא: הפרופסור הראשון מבני המיעוטים פאדל מנצור; ההיסטוריון הבינלאומי פרופ' קייס פירו ופרופ' תאופיק מנסור, מרצה למתמטיקה. אקדמאים בולטים נוספים הם ד"ר מסעוד חמדאן מהחוג לתיאטרון באוניברסיטת חיפה, ד"ר יסמין עבוד-חלבי, חוקרת במכון הישראלי לדימוקרטיה ובמכון וון-ליר, בתחום העבודה הסוציאלית, ד"ר רדא מנצור; מומחה לסוריה מהחוג למזרח תיכון באוניברסיטת חיפה; ד"ר עלאא אבו רוכן מהחוג למדע המדינה; ד"ר אימן מנצור מהחוג למדע המדינה; ד"ר סועאד אבו רוכן מהחוג לחינוך; ד"ר ע'סאן פירו מהחוג למתמטיקה באוניברסיטת חיפה; ד"ר טארק פירו מהחוג למזרח תיכון באוניברסיטת בן-גוריון, פרופ' מונא מארון, חוקרת בתחום מדעי המוח; ד"ר איסטפאן מארון, סוציולוג שמרצה בגרמניה ובאוניברסיטת חיפה; ד"ר מועין הלון, מומחה לשפות שמיות המרצה באוניברסיטה העברית; ד"ר איווית תלחמי, מומחית לענייני מזרח התיכון וסוריה בפרט וד"ר סעיד כוזלי, מרצה בבית הספר להיסטוריה באוניברסיטת חיפה.
הזמר מייק שריף, שנודע בכינוי "שריף ילד הפלא הדרוזי", גדל בכפר עד תחילת הקריירה שלו.

ספורט

בעספיא היו תמיד קבוצות ספורט פעילות ומצליחות. בהם מכבי עספיא בכדורגל שהייתה אחת מקבוצות הכדורגל החזקות והמפורסמות בשנות 80–90, כמו כן בית ספר לכדורגל ששייך למועדון שכולל מאות ילדים מגיל ילדים עד בוגרים. וקבוצת כדורעף מכבי נוהאד עספיא שהעפילה לליגת הכדורעף הבכירה בארץ כקבוצה הראשונה מהמגזר הערבי בכלל והדרוזי בפרט ללא שום הפסד בעונת העלייה שהיום היא עוד לא קיימת, וכמו כן מתעמלי קראטה שהגיעו לחגורה שחורה ודן 5. ובית ספר לאומניות לחימה שמנהל אותו סינסאי נדים קבלאן. ויש בכפר כמות נכבדת של שחקני כדורגל שהגיעו למרת הכי גבוהות בכדורגל הישראלי מהראן לאלא-ענאן פרו-ברקאת ווהב-איימן אבו סאלח. וכמובן קני סייף שחקן אנדרלכט הבלגית ונבחרת ארצות הברית ויש גם בית ספר לכדורסל שמנוהל על ידי סמיח כיוף שמכיל מאות ילדים וילדות מגיל 3 עד גיל בוגרים.
בענף הסנוקר יש גם את סגן אלוף ישראל מוניר אבו רוכן.

מקומות קדושים

עספיא היא כפר מגוון ביותר מבחינה דתית. מצויים בו שלושה מקומות תפילה דרוזיים: ח'ילווה, שתי כנסיות: מרונית וקתולית, מנזר סטלה כרמל ומסגד.
בכפר שוכן קברו של המנהיג הדתי הדרוזי אבו עבדאללה, שנמנה עם מייסדי הדת הדרוזית.